b'\n_START_ARTICLE_\nKnut Posse\n_START_PARAGRAPH_\nKnut J\xc3\xb6nsson Posse (n. 1440\xe2\x80\x931500) oli ruotsalainen soturi, joka muistetaan Suomessa Viipurin linnan menestyksekk\xc3\xa4\xc3\xa4st\xc3\xa4 puolustamisesta ven\xc3\xa4l\xc3\xa4isi\xc3\xa4 vastaan vuonna 1495. Knut Possen kerrotaan my\xc3\xb6s olleen Viipurin pamauksen kansantarinan tapahtumien takana. Knut Posse oli J\xc3\xb6ns Lage Possen ja M\xc3\xa4rta Knutsdotterin (Tre Rosor) poika. Knut Posse on haudattu Turun tuomiokirkkoon._NEWLINE_Knut Posse otti osaa Brunkebergin taisteluun vuonna 1471 Tukholmassa, jossa ruotsalaisten porvarien onnistui lakkauttaa saksalaisten oikeus puoleen porvarien ja hallintomiesten s\xc3\xa4\xc3\xa4typaikoista valtakunnan kaupungeissa. Knut Possesta tuli valtaneuvos Ruotsissa 1473, ja h\xc3\xa4n sai H\xc3\xa4meen linnan linnanis\xc3\xa4nnyyden 1474. Knut Posse valloitti valtionhoitaja Sten Sturelle Raaseporin linnan 1487. Knut Posse sai 1499 my\xc3\xb6s Kastelholman linnan p\xc3\xa4\xc3\xa4llikkyyden.\n_START_SECTION_\nViipurin linnanis\xc3\xa4nt\xc3\xa4\n_START_PARAGRAPH_\nKnut Posse toimi Viipurin linnan linnanis\xc3\xa4nt\xc3\xa4n\xc3\xa4 vuonna 1495, ja 30. marraskuuta k\xc3\xa4\xc3\xa4nsi pakosalle Moskovan suuriruhtinaan Ivanin sotav\xc3\xa4en, joka oli juuri valloittamaisillaan Viipurin. Kansantarinoiden mukaan puolustusta johtanut Knut Posse olisi r\xc3\xa4j\xc3\xa4ytt\xc3\xa4nyt yhden linnan torneista. Toisten tarinoiden mukaan kyseess\xc3\xa4 olisi ollut taivaalla n\xc3\xa4hty valoilmi\xc3\xb6, joka olisi muistuttanut esimerkiksi Pyh\xc3\xa4n Andreaan risti\xc3\xa4 (X:n muotoinen). Muutamaa viikkoa my\xc3\xb6hemmin hy\xc3\xb6kk\xc3\xa4\xc3\xa4j\xc3\xa4t vet\xc3\xa4ytyiv\xc3\xa4t pois._NEWLINE_Sota ei kuitenkaan loppunut, vaan jatkui viel\xc3\xa4 talvella 1496. Ven\xc3\xa4l\xc3\xa4iset tekiv\xc3\xa4t retki\xc3\xa4 Pohjois-Pohjanmaalle, Karjalaan, Savoon ja H\xc3\xa4meeseen. Seuraavana kev\xc3\xa4\xc3\xa4n\xc3\xa4 Knut Posse purjehti yhdess\xc3\xa4 Svante Sturen kanssa Ivangorodiin, jossa he polttivat linnan ja ottivat mukaansa ry\xc3\xb6st\xc3\xb6saalista. Vuoden 1497 maaliskuussa Posse neuvotteli Novgorodissa yli 50 vuotta kest\xc3\xa4neen aselevon.'